**Общински съвет по наркотични вещества и**

**Превантивно- информационен център към Община Габрово**

**Обявяват:**

**ФОТОКОНКУРС ЗА СНИМКА С ПОСЛАНИЕ И ФОТОЕСЕ**

***Конкурсът се обявява по повод 26 юни –*** ***Международния ден за борба с наркоманиите и наркотрафика***

**Регламент за участие в конкурса**

**за авторска снимка с послание /5 -7 клас/**

**и**

**за фотоесе / 8-12 клас /**

**1. Общи изисквания за фотоесе на тема „ РЕЦЕПТА ЗА ЩАСТИЕ “**

*Продуктите трябва да са простички, за да ги има във всяка душа. Добре е да се готви лесно, за да е подходящо и за начинаещи. Важно е да запомним едно – че ако не се съхранява правилно, може бързо да се развали...*

*Готови ли сте да творите, обичате и побеждавате - значи сте създадени, за да живеете щастливи и свободни. Свободата е щастие - ценност и отговорност, дар и постижение, усещане и личен избор.*

*Моментите, в които избираме щастие, са в нашите ръце, затова ви предизвикваме да ги уловите в кадъра на обектива си. Снимайте вашите безгрижни дни, както и любими моменти с обичани хора, животни, предмети, места...*

*Искаме да разберем кои са продуктите на вашата* ***рецепта за щастие****, кой е нужно да присъства в нея, какво правите заедно, как го забърквате и какъв е резултатът?*

*Покажете ни тези основни моменти в кадрите на вашето фото есе. Опишете ни с няколко думи мислите, които сте запечатали с тях. Успех!*

* 1. Всеки автор може да участва с една фотоистория с не по-малко от 6 и не повече от 12 снимки, съпроводени от текст (не по-кратък от 500 и не по-дълъг от 1200 символа).
	2. Снимките следва да бъдат номерирани (видимо в заглавието на файла), съобразно тяхната последователност в структурата на фото есето.
	3. Текстът на фотоесето трябва да бъде приложен в Word формат, като може да го разпределите на части към всеки кадър или да го представите като отделна цялостна история, която разкрива посланието на фотографиите.
	4. Участниците в конкурса за фотоесе трябва да бъдат на възраст 14-19 години (VIII – XII клас).
	5. Снимките за фотоесето трябва да са не по-стари от 1 година (да са направени през 2019 или 2020 г.).
	6. Необходимо е снимките и текстът, участващи в конкурса, да отговарят на зададената тема и да притежават естетическа стойност;
	7. Участниците могат да изпращат само фотографии, направени от тях самите и върху които имат авторско право;
	8. Изпращайки фотографии за участие в конкурса, участниците дават съгласието си и правата, организаторите да ги използват по следния начин: да бъдат публикувани на фотохартия или в електронен формат, да бъдат включени в изложба, както и да бъдат използвани в публикации, свързани с изявата.

**2. Общи изисквания за фотоконкурс на тема „ ЗДРАВЕ НА ФОКУС“**

*Толкова много знаем и учим за здравето и здравословния начин на живот. Всеки ден слушаме за рисковете и мерките, които трябва да спазваме. А замисляме ли се всъщност за онези мънички неща, които в ежедневието си ни дават шанс да пораснем и да се развием като здрави личности - при това здрави, не само физически?*

*Здравето не е само липсата на болест. То е цяла съвкупност от елементи като: здравословно хранене и лична хигиена; спорт и двигателна култура; положителни емоции и умения за справяне със стреса и напрежението. Не забравяме и социалното здраве – успешното и ползотворно общуване със семейството, съучениците, приятелите и дори с непознатите хора, които срещаме навън или в Интернет.*

*Вече досетихте ли се какво бихте могли да запечатате в кадър, който да ни покаже как вие виждате и усещате здравословния начин на живот? Какво обичате да правите, как то ви помага да се чувствате по- добре, споделяте ли вашите здравословни навици с някого, забавно ли е това за вас?*

*Смело се впуснете в това приключение и участвайте в нашия фотоконкурс, за да се вгледате по-внимателно в собствените си здравословни нагласи, както и за да вдъхновите мнозина към по-здравословен живот. Успех!*

* 1. Всеки автор може да участва с една снимка във фотоконкурса, която да има заглавие и да бъде придружена с кратък текст в Word формат, описващ идеята/посланието й (придружаващия текст да бъде до 300 символа).
	2. Участниците във фотоконкурса трябва да бъдат на възраст 11-13 години (V – VII клас).
	3. Снимките за фотоконкурса трябва да са не по-стари от 1 г. (да са направени през 2019 или 2020 г.).
	4. Необходимо е снимките и текстът, участващи в конкурса да отговарят на зададената тема и да притежават естетическа стойност;
	5. Участниците могат да изпращат само фотографии, направени от тях самите и върху които имат авторско право;
	6. Изпращайки фотографии за участие в конкурса, участниците дават съгласието си и правата, организаторите да ги използват по следния начин: да бъдат публикувани на фото хартия или в електронен формат, да бъдат включени в изложба, както и да бъдат използвани в публикации свързани с изявата.
1. **Технически изисквания към снимките за фотоесе и фотоконкурс:**

3.1. Снимките трябва да бъдат с високо качество, подходящо за печат;

3.2. Файловете да бъдат в дигитален формат JPEG.

*Не се допускат фотоколажи, както и снимки, които са грубо ретуширани дигитално или съдържат допълнително прибавени надписи и графики. Целта на конкурса е да покаже снимки, които се доближават максимално до естествената среда, която са запечатали, а не да се показват умения на автора да работи с фотообработващи програми.*

*Ако на снимките присъстват хора, се приема от организатора на конкурса, че те (хората, заснети в кадъра) са дали съгласието си да бъдат снимани и техните изображения могат да бъдат публикувани и използвани за целите на конкурса и впоследствие с цел популяризиране и отчитане на дейността на ОбСНВ и ПИЦ към Община Габрово.*

**3. Регистрация и участие**

3.1. Регистрацията за участие и изпращането на снимки става на електронен адрес osnv@gabrovo.bg

3.2. Фотографиите могат да се качват на облак или друго произволно избрано място в интернет с регулиран достъп;

3.3. Към всяка снимка, участваща в конкурса, трябва задължително да има следната информация:

* Заглавие на фото есето/авторската снимка;
* Име, фамилия, телефон за връзка, учебно заведение и възраст на автора фотограф;
* Текст, описващ идеята/посланието на снимката/есето

До участие в конкурса се допускат автори на фотографии от цялата страна.

До участие в конкурса няма да бъдат допускани творби, изпратени с неточна или непълна информация.

**За допълнителна информация и въпроси може да се свържете с нас на телефон 066 809 818 или на електронна поща** **osnv@gabrovo.bg** **.**

**4. Срокове за участие**

**Начало на конкурса 13 май 2020 г.**

**Край на конкурса 20 юни 2020 г. до 24.00 часа**

**5. Оценяване на регистрираните творби.**

**В срок от 20 до 25 юни 2020 г. независимо жури от 5 члена ще оценява работите на участниците по следните критерии:**

* **Композиция – Начинът, по който всички визуални елементи в кадъра си взаимодействат, за да постигнат изразителност и да представят достатъчно силно и ясно идеята на автора.**
* **Въздействие – Цялостното емоционално и визуално въздействие, което оказва творбата (съчетание от фотография и текст), чрез своя стил, креативност, замисъл и оригиналност.**

**6. Обявяване на победителите.**

На 26 юни 2020 г. Международния ден за борба с наркоманиите и наркотрафика ще бъдат обявени победителите в конкурса на страницата ни във Facebook „Доброволци срещу дрогата“ и „Общински съвет по наркотични вещества- Габрово“.

**5. Награди**

**Категория: ФОТОЕСЕ – за участници от 8 до 12 клас**

Наградите са: I-во място – ваучер на стойност 100 лева, II-ро място – ваучер на стойност 60 лева и III-то място – ваучер на стойност 40 лева от магазин за черна и бяла техника.

**Категория: АВТОРСКА СНИМКА С ПОСЛАНИЕ – за ученици от 5 до 7 клас**

Наградите са: I-во място – ваучер на стойност 50 лева, II-ро място – ваучер на стойност 30 лева и III-то място – ваучер на стойност 20 лева от известна верига книжарници.